Milan Milutinović
Milan Milutinović (Beograd, 19. decembar 1942. godine - 2. juli 2023) je bivši srpski političar i predsednik Srbije. Bio je ambasador Jugoslavije u Grčkoj, zatim savezni ministar inostranih poslova i na kraju predsednik Srbije od decembra 1997. do decembra 2002. Milan Milutinović je pred Haškim tribunalom bio optužen za ratne zločine tokom sukoba na Kosovu i Metohiji ali je oslobođen po svim tačkama optužbe.

Biografija 

Potiče iz stare beogradske porodice. Osnovnu školu i gimnaziju završio je u Beogradu, a diplomirao 1965. godine na Pravnom fakultetu. Kao dvadesetogodišnjak bio je član predsedništva Saveza socijalističke omladine, zadužen za međunarodne odnose. Kasnije postaje član društveno-političkog veća Savezne skupštine i istovremeno predsednik Opštinskog komiteta Saveza komunista Vračara i član Gradskog komiteta SK Beograda. 

Usledila je funkcija republičkog sekretara za prosvetu i nauku. Nakon toga imenovan je za upravnika Narodne biblioteke Srbije 1983 — 1989. Posle dolaska Miloševića na vlast u Srbiji (1987), Milutinović zauzima mesto u saveznom sekretarijatu inostranih poslova kao pomoćnik načelnika Uprave za štampu. Godine 1989. postao je ambasador SFRJ u Grčkoj. Sa ovog mesta imenovan je za ministra spoljnih poslova Savezne Republike Jugoslavije, avgusta 1995. godine, u kabinetu Radoja Kontića. 

Na ponovljenim predsedničkim izborima u Republici Srbiji, posle nedovoljnog odziva birača, decembra 1997. godine, njegova partija SPS menja predsedničkog kandidata Zorana Lilića i kandiduje Milutinovića, koji u drugom krugu tesno pobeđuje Vojislava Šešelja (21. decembar 1997). 

Optužen je od strane Haškog tribunala za navodne zločine na Kosovu. Posle prestanka mandata, januara 2003. godine, dobrovoljno se predao međunarodnom sudu. Na privremenu slobodu pušten je aprila 2005.

Februara 2009. godine, Haški tribunal oslobodio je Milutinovića krivice po svim tačkama optužnice koja ga je teretila.

U braku sa suprugom Olgom ima sina Veljka.

Vidi još 
 Spisak ministara inostranih poslova Jugoslavije

Spoljašnje veze 
 Nisam ogorčen i osvetoljubiv čovek („Politika“, 14. april 2010.)

Biografije, Beograd
Srpski komunisti
Srpski političari
Društveno-politički radnici SR Srbije
Srpski ministri
Predsednici Srbije
Ambasadori SFR Jugoslavije
Ministri SR Jugoslavije
Optuženi za ratne zločine
Članovi Socijalističke partije Srbije
Authority control